पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल में लॉकडाउन के कारण लोगों की आजीविका, कामकाज और धंधे का काफी नुकसान हुआ, लेकिन कमाई का एक साधन ऐसा भी उभर कर सामने आया, जिससे लोग लाखों रुपए कमा सकते हैं। कोरोना महामारी के दौरान शहद की मांग बहुत बढ़ गई है। ऊना जिले के गांव पडियोला निवासी नरेश कुमार के लिए यह कमाई का आसान जरिया बन गया। आज वह इस व्यवसाय से लाखों रुपए का मुनाफा अर्जित कर रहे हैं। पिछले छह माह में उन्होंने 3.5 टन (35 क्विंटल) शहद का उत्पादन किया, जिसकी मार्केट वेल्यू लगभग 4.50 लाख रुपए है।
नरेश ने बताया कि शहद की मार्केटिंग में उन्हें कोई दिक्कत नहीं आई। उन्होंने डेराबस्सी की एक कंपनी से सीधे एग्रीमेंट कर रखा है, जो उनसे 130 रुपए प्रति किलोग्राम के हिसाब से शहद खरीदती है। वह बेरोजगार युवाओं को मुख्यमंत्री मधु विकास योजना के माध्यम से मधुमक्खी पालन का व्यवसाय शुरू करने के लिए प्रेरित कर रहे हैं। 2019 में नरेश कुमार ने मुख्यमंत्री मधु विकास योजना के माध्यम से मधुमक्खी पालन शुरू किया था, जिसकी शुरुआत उन्होंने 50 बॉक्स के साथ की, जो अब बढ़कर 180 बॉक्स हो गई है। इस व्यवसाय में उन्होंने खुद 50 हजार रुपए निवेश किए। प्रदेश सरकार की तरफ से उन्हें 1.80 लाख रुपए सब्सिडी मिली थी।
मधुमक्खी पालन के लिए आसपास के क्षेत्रों में फूलों की जरूरत होती है। गर्मियों में उन्हें कोई दिक्कत नहीं आती है। लेकिन नवंबर में वह राजस्थान, फरवरी में पंजाब और अगस्त माह में हरियाणा का रुख करते हैं, क्योंकि सर्दियों में वहां सरसों की खेती में फूल खिले होते हैं, जिससे मधुमखियों को शहद बनाने में आसानी होती है। इसके लिए संबंधित विभाग ट्रांसपोर्ट के लिए 10 हजार रुपए की सब्सिडी देता है। डिप्टी डायरेक्टर हॉर्टीकल्चर ऊना डॉ. केके भारद्वाज ने बताया कि जिले में सालाना 35 मीट्रिक टन शहद का उत्पादन हो रहा है और कइ लोग इससे अच्छा मुनाफा कमा रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn